Afrikaanse sanger, radioman verwelkom tweede bulletjie | Maroela Media
Lenro en sy ma, Denise (Foto: Facebook)
Die Afrikaanse sanger en radio-omroeper MD Greyling en sy vrou, Denise, het Woensdag 'n tweede seuntjie ryker geword.
Die sanger het die nuus Donderdag aan Maroela Media bevestig.
MD vertel Lenro – 'n naam waarop die egpaar sommer besluit het omdat dit vir hulle mooi is – en Denise is albei gesond. Denise word Saterdag uit die hospitaal ontslaan ná 'n keisersnee.
Die egpaar het ook 'n ander seuntjie, Divan, wat net 'n raps ouer as 'n jaar is.
"Nou gaan ons twee seuntjies in die huis hê, so ons berei onsself voor op 'n malhuis. Gelukkig is ons heeltemal voorbereid vir die res van die jaar, aangesien ons reeds met Divan 'n pad moes stap," vertel hy.
Wat van 'n dogtertjie? "Ek dink ons gaan so 'n bietjie tyd neem om asem te skep," skerts hy. "Ons sluit nie die moontlikheid heeltemal uit nie – maar ons sal oor so drie jaar weer herbesin as ons met Divan en Lenro oorleef het."
MD het voorheen aan Maroela Media vertel die geboorte van sy eerste kind het hulle lewe verander. Hy meen dié bulletjie gaan die gesin se lewe ook verder verryk.
"Ons lewe het onherroeplik verander. Dit het eintlik verander van die dag dat ons gehoor het 'ons' is swanger. Voor troues en kinders doen 'n mens alles vir jouself, nou draai my lewe van dag een om hulle," het hy gesê.